Regeringens plan om at privatisere de danske affaldsforbrændinger smider endnu en bombe under den investering på fire milliarder kroner, som København og fire andre kommuner foretager i Amager Bakke.

Den nye affaldsforbrænding på Amager bygger på forudsætningen om, at københavnernes eget affald skal brændes af i de nye ovne. I dag har kommunerne nemlig både ret og pligt til at anvise, hvor det affald, som kommunerne selv håndteres, bliver sendt hen.

Privatisering af affaldsforbrændingerne, som regeringen lægger op til i sin nye vækstplan, vil vende op og ned på det. Når markedet er liberaliseret, skal kommunerne i stedet udbyde affaldet til højstbydende - eller rettere lavestbydende, da det koster penge at komme af med sit affald i Danmark.

Iagttager: Forretningsmodellen er værdiløs

Det indebærer, at garantien for, at der overhovedet er affald at hælde i de spritnye ovne på Amager, forsvinder.

»En forretningsmodel, som bygger på en bestemt mængde affald, er ikke noget værd,« påpeger Anders Larsen, ekstern lektor på RUC. Han var i 20 år forskningsleder for energi og miljø på AKF.

Tidslinje: Sådan forløb ballade-sagen om Amagerforbrænding

Det er netop, sådan at selskabet bag Amager Bakke, Amager Ressource Center, har skruet sin økonomiske redningsplan sammen. Der skal brændes cirka 350.000 tons affald fra de fem ejerkommuner af hvert år. Hertil kommer 90.000 tons, som bliver importeret fra udlandet.

Læs også: Amager Bakke får alligevel lov til at importere affald

Amager Bakke skal i stedet konkurrere med de 25 øvrige forbrændingsanlæg om affaldet - samt en række udenlandske. På et liberaliseret marked vil affaldet bevæge sig frit over landegrænserne.

Uden affaldet at brænde af, kan Amager Bakke ikke sælge strøm og varme, og økonomien kollapser. I forvejen har de fem ejerkommuner måttet vedtage en økonomisk redningsplan, fordi anlægget ellers risikerer at gå konkurs. Prognoserne for både mængden af affald og elprisen har vist sig alt for optimistiske.

Direktør Jacob Simonsen fra brancheorganisationen Dansk Affaldsforening vil ikke kommentere sagen om Amager Bakke, men siger generelt for hele branchen:

»Hvis man liberaliserer, så gør man også op med, at kommunerne kan anvise affaldet til specifikke forbrændingsanlæg. Kommunerne vil altså stå som ejere af anlæg, som de ikke er sikre på, at de kan udnytte til at håndtere deres eget affald.«

Problemet for Amager Bakke er, at der er tale om et nyt og dyrt anlæg med store afskrivninger, påpeger ekstern lektor Anders Larsen. Hvis markedsøkonomien virker, vil anlægget derfor få meget svært ved at konkurrere om affaldet.

»På den korte bane kan de anlæg, der er afskrevet, gå ned i marginalomkostninger,« siger han.

Jacob Simonsen fra Dansk Affaldsforening understreger, at regningen kun kan havne ét sted, hvis en affaldsforbrænding får problemer med økonomien: Hos varmekunderne.

På kort sigter han dog ikke så bekymret for, om der er tilstrækkeligt affald til de danske ovne. Der er nemlig masser af affald i Europa. I dag må affaldsforbrændingerne højst importere 20 procent af, hvad de brænder af, men den begrænsning forsvinder, når anlæggene bliver privatiseret.

Formanden for bestyrelsen for Amager Ressource Center, socialdemokraten Lars Weiss, vil ikke gå i detaljer med, hvad selskabet vil gøre for at redde økonomien på et liberaliseret marked. Det skyldes, at planen ikke er vedtaget endnu, og at der med hans ord »findes forskellige grader af liberalisering«.

Da Ingeniøren påpeger, at samtlige kilder, vi har været i kontakt med til denne artikel, vurderer, at liberalisering betyder et frit marked for, hvor affald skal brændes af, siger han:

»Det er da en udfordring, men vi har om ikke planer, så i hvert fald skitser for, hvordan vi kan håndtere forskellige scenarier.«

Lars Weiss understreger, at affaldsforbrændinger typisk har meget store faste omkostninger i form af afskrivninger og drift af ovnene og meget små marginale omkostninger til at holde ilden i gang.

»Det betyder, at det bliver en konkurrence på marginalen,« som han udtrykker det.

Amager Bakke bliver i øvrigt nødt til at ophæve restriktionerne på at importere affald, både fra udlandet og andre dele af landet, hvis markedet bliver giver frit, understreger formanden.

Læs også: København dropper Dongs beskidte affaldssuppe

Energistyrelsen ønsker ikke at kommentere, hvad liberalisering af affaldsforbrændingerne kommer til at betyde, fordi sagen stadig drøftes politisk.

Regeringens forslag om at liberalisere affaldsforbrændingerne er et led i den såkaldte forsyningsstrategi, som skal sikre danskerne lavere regninger for vand, varme og strøm. På de øvrige områder er der dog brug for en særlig regulering, fordi der er tale om naturlige monopoler. Affaldsforbrændingerne skal derimod gives helt fri, mener regeringen.